Virallinen lehti nro C 138 , 04/05/1998 s. 0153



A4-0099/98 Päätöslauselma vuoden 1999 talousarviomenettelyn suuntaviivoista: Pääluokka I - Euroopan parlamentti, liite: Oikeusasiamies, Pääluokka II - Neuvosto, Pääluokka IV - Tuomioistuin, Pääluokka V - Tilintarkastustuomioistuin, Pääluokka VI - Talous- ja sosiaalikomitea ja alueiden komitea Euroopan parlamentti, joka - ottaa huomioon Euroopan unionin yleisen talousarvion varainhoitovuodelle 1998 ((EYVL L 44, 16.2.1998.)), - ottaa huomioon tilintarkastustuomioistuimen vuosikertomuksen varainhoitovuodelta 1996 ja toimielinten vastaukset ((EYVL C 348, 18.11.1997.)), - ottaa huomioon budjettivaliokunnan mietinnön (A4-0099/98), A. ottaa huomioon, että vuoden 1998 talousarviosta jää käyttöön 187,58 milj. ecua otsakkeeseen 5 «Hallintomenot» kuuluvia määrärahoja, B. palauttaa mieleen hallintomenojen järkiperäistämisestä tekemänsä johtopäätökset ((EYVL C 308, 20.11.1995, s. 127.)), C. palauttaa mieleen 18. joulukuuta 1997 antamansa päätöslauselman esityksestä Euroopan yhteisöjen yleiseksi talousarvioksi varainhoitovuodeksi 1998 - neuvoston muuttama esitys (kaikki pääluokat) ja oikaisukirjelmästä nro 1/98 vuoden 1998 alustavan talousarvioesityksen pääluokkaan III - Komissio; siinä pyydettiin selvitykset tiettyjen hallintomenoihin liittyvien toimien rahoitusedellytyksistä ja annettiin määräaika niiden esittämiselle ((Kyseisen istunnon pöytäkirja, osa II, kohta 1 a.)), D. palauttaa mieleen, että se on perustanut työryhmän tutkimaan teknisiä ja talousarviota koskevia määräyksiä eläkerahaston perustamiseksi Euroopan unionin virkamiehiä varten, E. on vakuuttunut, että hallintomenojen yhtenäinen esitystapa - samaan tapaan kuin vuoden 1998 talousarviomenettelyn yhteydessä - johtaa siihen, että talousarvioesitystä varten tarvitaan vain yksi käsittely; 1. Palauttaa mieleen, että makrotaloudellisten ennusteiden mukaan otsakkeen 5 eli hallintomenojen odotetaan kasvavan 4 %, jolloin ne olisivat yhteensä 4 723 milj. ecua käyvin hinnoin; 2. Huomauttaa kuitenkin, ettei tällaista menojen kasvua pidetä tavoitteena; 3. Kehottaa jokaista toimielintä esittämään tulot ja menot (nimikkeistö ja selvitysosat) varainhoitoasetuksen säännösten mukaisesti siten, että budjettivallan käyttäjä pystyy hoitamaan valvontatehtävänsä, ja myös varmistamaan, että määrärahat esitetään avoimesti ja yhdenmukaisesti, jotta talousarvion eri pääluokkien keskinäinen vertailu on mahdollista ((Ks. varainhoitoasetuksen 19 artiklan 2 kohta, edellä mainitut hallintomenojen järkiperäistämistä koskevat johtopäätökset ja työasiakirja nro 2 «Hallinnollisten talousarvioiden esitystapa», vuoden 1999 talousarviomenettely, PE 225.535.)); 4. Katsoo, että Euroopan virkamieskunnan olemukseen kuuluu, että pyritään jatkuviin parannuksiin ja otetaan aina tarvittaessa käyttöön sääntöjä ja järjestelyjä, joilla taataan, että hallinto ja henkilöstösääntöjen mukaisen henkilöstön oikeudet ja velvollisuudet hoidetaan moitteettomasti ja tehokkaasti, sekä edistetään toimielinten välisen yhteistyön tehostamista; 5. On sitä mieltä, että vuonna 1999 ei pitäisi luoda ainuttakaan uutta virkaa, ellei se ole välttämätöntä todetuista rakenteellisista vajauksista johtuvien toimielinten henkilöstötarpeiden tyydyttämiseksi; 6. Korostaa, että jokainen viran palkkaluokan korottamista koskeva ehdotus on perusteltava kunkin nimittävän viranomaisen laatimassa raportissa, ja tämä puolestaan sitoutuu noudattamaan henkilöstösuunnittelussa ja -hallinnossa politiikkaa, joka on tarkasti määritelty ja jonka toimivaltaiset tahot ovat hyväksyneet; 7. Kehottaa toimielimiä esittämään kutakin henkilöstökategoriaa koskevat numerotiedot, joihin luvun 11 «Palveluksessa oleva henkilöstö» määrärahojen kiinteämääräiset vähennykset perustuvat; 8. Kehottaa toimielimiä ilmoittamaan parlamentille ennakkoarvioidensa yhteydessä aiheelliset tiedot seuraavista kohdista: a) työjärjestelyjä ja työmenetelmiä koskevat konkreettiset uudistukset; tietojen perusteella pitäisi voida todeta muun muassa se, missä määrin uutta teknologiaa on ryhdytty hyödyntämään koko tuotantoketjussa, sekä kolmansien osapuolien suorittamiin palveluihin käytettyjen määrärahojen määrä b) käytännön toimenpiteet, joilla on edistetty henkilöstön siirtymistä ja liikkuvuutta määrättyjen hallintoyksikköjen välillä ja toimielinten välillä, ja niitä koskevat numerotiedot (varainhoitovuosi 1997 ja vuoden 1998 neljä ensimmäistä kuukautta) c) hyväksytyt virat, jotka ovat avoinna sairauden, vanhuuseläkkeelle tai työkyvyttömyyseläkkeelle jäämisen vuoksi, sekä aika, jolloin virat ovat olleet ylimääräisten toimihenkilöiden hoidossa; tiedot on esitettävä taulukkona, josta ilmenee tilanne kussakin hallintoyksikössä (varainhoitovuosi 1997 ja vuoden 1998 neljä ensimmäistä kuukautta) d) toimielinten välisen kilpailun läpäisseiden, kilpailun perusteella laadittuun luetteloon otettujen henkilöiden rekrytointi ja siihen liittyvät numerotiedot (vuosilta 1996, 1997 ja 1998) e) ura-alueittain, palkkaluokittain ja tehtäväalueittain sekä hallinnollisen yksikön mukaan jaoteltu luettelo vakinaisista ja väliaikaisista viroista, jotka vapautuvat varainhoitovuoden 1999 aikana tavanomaisen poistuman seurauksena f) hallinnollisen yksikön mukaan jaoteltu taulukko niistä henkilöstösääntöjen mukaisista toimihenkilöistä, joilla on oma PC g) toimialan mukaan jaotellut työmatkakustannuksia koskevat anomukset perusteluineen, mukaan lukien ammatillista kouluttautumista varten tehdyistä matkoista aiheutuneet kustannukset ja niitä koskevat numerotiedot; 9. Palauttaa mieleen vuoden 1998 talousarvion hyväksymisen yhteydessä tehdyt päätökset parlamentin kiinteistöohjelmasta ja oikeudesta käyttää sopimuksen mukaista osto-optiota sekä päätökset talous- ja sosiaalikomitean ja alueiden komitean sijoittamisesta, samoin kuin määrärahasiirron 51/97 hyväksymisen yhteydessä tehdyt päätökset tuomioistuimen rakennuksista ((Istunnon pöytäkirja 19.12.1997, osa I, kohta 5.)); 10. Kehottaa asianomaisia toimielimiä liittämään talousarvion lukuihin otettujen määrärahojen yhteyteen tietoja, jotka lisäävät yhtenäisyyttä ja auttavat varmistamaan, ettei unionin talousarvioon synny päällekkäisiä kustannuksia; 11. Katsoo, ettei Amsterdamin sopimuksessa alueiden komitealle myönnetystä hallinnollisesta autonomiasta ja erityisesti pöytäkirjan nro 16 poistamisesta pidä aiheutua ylimääräisiä kustannuksia hallintoyksiköille, jotka voivat käyttää hyväkseen tehostettua toimielinten välistä yhteistyötä, joka on sopusoinnussa varainhoitoasetuksen säännösten kanssa; 12. Huomauttaa, että varainhoitovuoden 1999 talousarvion ensimmäisessä käsittelyssä otetaan huomioon vuoden 1997 talousarvion ja kuluvan varainhoitovuoden talousarvion määrärahojen toteutus; 13. Kehottaa toimielimiä tekemään selvityksen euron käyttöönottoon ja vuosituhannen vaihtumiseen liittyvistä ongelmista ja suositelluista ratkaisuista ja esittämään samassa yhteydessä aikataulun ((Ks. erityisesti Luxemburgin Eurooppa-neuvoston päätelmät ja komission tiedonanto KOM(97)0560.)) toteutettaville toimenpiteille; 14. Kehottaa puhemiestään välittämään tämän päätöslauselman kaikille asianomaisille toimielimille ja neuvoa-antaville elimille.